ΣΥΝΟΨΗ

I. Τα όργανα των Ευρωπαϊκών Κοινοτήτων απασχολούν υπαλλήλους των οποίων η επαγγελματική πορεία και η γεωγραφική καταγωγή παρουσιάζουν μεγάλη ποικιλία. Οι υπάλληλοι επιλέγονται κυρίως μέσω γενικών διαγωνισμών, τους οποίους διαχειρίζεται, από το 2003 και εξής, η Ευρωπαϊκή Υπηρεσία Επιλογής Προσωπικού (EPSO).

II. Στόχος του ελέγχου ήταν να εξακριβωθεί εάν οι δραστηριότητες επιλογής προσωπικού που διαχειρίζεται η EPSO υπήρξαν αποδοτικές και αποτελεσματικές. Στο μέτρο που ήταν συναφές με την εμβέλεια του ελέγχου ελήφθη υπόψη το αναπτυξιακό πρόγραμμα της EPSO (EPSO Development Programme, EDP), το οποίο εγκρίθηκε τον Σεπτέμβριο του 2008.

III. Ο έλεγχος κατέληξε στο συμπέρασμα ότι η EPSO διαχειρίστηκε επιτυχώς την αύξηση του αριθμού των διαγωνισμών που ήταν αναγκαίοι για τη διεύρυνση της Ευρωπαϊκής Ένωσης, αλλά και ότι:

α) οι ανάγκες των οργάνων σε προσωπικό δεν κοινοποιούνταν στην EPSO εγκαίρως ούτε βάσει συνεπούς μεθοδολογίας

β) η διάρκεια της διαδικασίας επιλογής προσωπικού ήταν υπερβολικά μεγάλη, τόσο σε σχέση με τους κανόνες της ίδιας της EPSO όσο και σε σύγκριση με τη διεθνή βέλτιστη πρακτική

γ) από τους διαγωνισμούς προέκυψαν, κατά μέσο όρο, μόλις τα δύο τρίτα του επιδιωκόμενου αριθμού επιτυχόντων (που έχουν εγγραφεί στον εφεδρικό πίνακα πρόσληψης). Αυτό οφείλεται σε αποχωρήσεις λόγω της μεγάλης διάρκειας της διαδικασίας, στην αδικαιολόγητη έμφαση σε ιδιαίτερες γλωσσικές απαιτήσεις, στην ανεπαρκή δημοσιοποίηση των διαγωνισμών και στις δοκιμασίες προεπιλογής με τις οποίες απορρίπτονταν περισσότεροι υποψήφιοι από ό,τι ήταν αναγκαίο για την επίτευξη των στόχων. Επιπλέον, με τη διαδικασία επιλογής δεν επετεύχθη η καλύτερη δυνατή γεωγραφική ισορροπία μεταξύ των επιτυχόντων·

δ) οι πληροφορίες διαχείρισης δεν ήταν σταθερά αξιόπιστες ούτε πλήρεις. Οι πληροφορίες σχετικά με το κόστος της εγγραφής ενός υποψηφίου στον εφεδρικό πίνακα πρόσληψης ήταν ελλιπείς· το δυνητικό πρόσθετο κόστος και τα μελλοντικά οφέλη που θα προκύψουν από το EDP δεν είχαν προσδιοριστεί ποσοτικά λεπτομερώς· τα πληροφοριακά στοιχεία που περιείχαν οι βάσεις δεδομένων της EPSO δεν ήταν πάντοτε αξιόπιστα.

IV. Το EDP στοχεύει σε μείωση της διάρκειας των διαγωνισμών σε εννέα μήνες κατ’ ανώτατο όριο, καθώς και σε αύξηση της απόδοσής τους. Το EDP προβλέπει μεταξύ άλλων στροφή προς τον στρατηγικό σχεδιασμό στον τομέα των ανθρωπίνων πόρων, αποτελεσματικότερη προεπιλογή· εκτεταμένη χρησιμοποίηση των δοκιμασιών με τη χρήση υπολογιστή (CBT)· και, εξεταστικές επιτροπές αποκλειστικής απασχόλησης. Σύμφωνα με τον σχεδιασμό, οι νέες διαδικασίες θα τεθούν σε εφαρμογή κατά το πρώτο τρίμηνο του 2010.

V. Λαμβάνοντας υπόψη τη μείζονα αλλαγή που σχεδιάζεται μέσω του EDP στη διοργάνωση των διαδικασιών επιλογής, οι κύριες συστάσεις του Συνεδρίου είναι οι εξής:

α) πρέπει να παρέχονται εγκαίρως στην EPSO αρκετά αξιόπιστα πληροφοριακά στοιχεία σχετικά με τις ανάγκες των οργάνων σε προσωπικό, βάσει κοινού τρόπου προσέγγισης για την εκτίμηση των εν λόγω αναγκών·

β) πρέπει τα όργανα να αποσπούν στην EPSO επαρκή αριθμό υπαλλήλων με πλήρη απασχόληση και να ενθαρρύνουν τους υπαλλήλους τους να αναλαμβάνουν καθήκοντα ειδικευμένου αξιολογητή·

γ) η EPSO πρέπει να πασχίζει να βελτιώσει τη στρατηγική επικοινωνίας της σε συντονισμό με τα όργανα· να ασκεί αυστηρότερο έλεγχο ποιότητας όσον αφορά τις προκηρύξεις διαγωνισμού· να διασφαλίζει ενδεδειγμένο αριθμό κατάλληλων υποψηφίων σε όλα τα στάδια της διαδικασίας επιλογής, παραδείγματος χάρη προσαρμόζοντας τις ιδιαίτερες γλωσσικές απαιτήσεις· και να λάβει μέτρα για τη βελτίωση της γεωγραφικής ισορροπίας·

δ) η EPSO πρέπει να βελτιώσει τις πληροφορίες διαχείρισης που διαθέτει. Ιδιαίτερα, πρέπει να παρακολουθεί το πλήρες κόστος της εγγραφής ενός επιτυχόντα στον εφεδρικό πίνακα πρόσληψης και να προσδιορίσει ποσοτικά το πρόσθετο κόστος, καθώς και να αξιολογήσει τα μελλοντικά οφέλη που θα προκύψουν από το EDP, προκειμένου να διευκολυνθεί η λήψη αποφάσεων από την αρμόδια για τον προϋπολογισμό αρχή.

ΕΙΣΑΓΩΓΗ

1. Τα όργανα των Ευρωπαϊκών Κοινοτήτων απασχολούσαν περισσότερους από 36500 υπαλλήλους τον Ιούνιο του 2007. Σύμφωνα με τον κανονισμό υπηρεσιακής κατάστασης, η πρόσληψη πρέπει να εξασφαλίζει τη συνεργασία υπαλλήλων που κατέχουν τα πιο υψηλά προσόντα ικανότητας, απόδοσης και ακεραιότητας και επιλέγονται με την ευρύτερη δυνατή γεωγραφική βάση μεταξύ των υπηκόων των κρατών μελών των Κοινοτήτων [1].

2. Οι υπάλληλοι προσλαμβάνονται συνήθως βάσει εφεδρικών πινάκων πρόσληψης, οι οποίοι καταρτίζονται κατόπιν γενικών διαγωνισμών [2]. Από το 2003 και εξής, τους εν λόγω διαγωνισμούς διαχειρίζεται η Ευρωπαϊκή Υπηρεσία Επιλογής Προσωπικού (EPSO), ο διοργανικός φορέας που είναι αρμόδιος για την επιλογή των υπαλλήλων και του λοιπού προσωπικού των Ευρωπαϊκών Κοινοτήτων. Από την έναρξη της λειτουργίας της, η EPSO χρειάστηκε να αντιμετωπίσει τη σημαντική αύξηση των προσλήψεων λόγω της διεύρυνσης της ΕΕ.

3. Η EPSO δημιουργήθηκε με κοινή απόφαση [3] προκειμένου να πραγματοποιηθούν οικονομίες κλίμακας όσον αφορά τη διοργάνωση των διαδικασιών επιλογής, και ιδιαίτερα των γενικών διαγωνισμών για υπαλλήλους. Η κοινή αυτή απόφαση επιφορτίζει την EPSO με την αποκλειστική αρμοδιότητα κατάρτισης των εφεδρικών πινάκων πρόσληψης υποψηφίων γενικών διαγωνισμών, σε συνάρτηση με τις ανάγκες κάθε οργάνου, ενώ κάθε όργανο αποφασίζει για την πρόσληψη επιτυχόντων. Στην EPSO ανατέθηκαν επιπλέον καθήκοντα, ιδιαίτερα το καθήκον παροχής βοήθειας για τους εσωτερικούς διαγωνισμούς και την επιλογή άλλων υπαλλήλων. Οι δραστηριότητες της EPSO εποπτεύονται από διοικητικό συμβούλιο που αποτελείται από εκπροσώπους κάθε οργάνου.

4. Η διαδικασία επιλογής προσωπικού περιλαμβάνει:

α) τον σχεδιασμό του διαγωνισμού βάσει των αναγκών σε προσωπικό που έχουν διατυπώσει τα όργανα·

β) την κατάρτιση και δημοσίευση της προκήρυξης του διαγωνισμού·

γ) το διορισμό των μελών της εξεταστικής επιτροπής, τα οποία επιλέγονται μεταξύ των υπαλλήλων των οργάνων·

δ) την κατάρτιση της κατάστασης των υποψηφίων που πληρούν τις απαιτήσεις οι οποίες καθορίζονται στην προκήρυξη του διαγωνισμού, ενδεχομένως κατόπιν προεπιλογής μέσω προκαταρκτικών δοκιμασιών συμμετοχής·

ε) τη διεξαγωγή των σταδίων του διαγωνισμού (γραπτές και προφορικές δοκιμασίες)·

στ) την κατάρτιση του πίνακα επιτυχόντων, ο οποίος συνοδεύεται από αιτιολογημένη έκθεση·

ζ) τη δημοσίευση του εφεδρικού πίνακα πρόσληψης επιτυχόντων·

η) τη διαχείριση και τον έλεγχο της χρήσης των εφεδρικών πινάκων.

5. Το 2008, η διοίκηση της EPSO προέβη σε εξέταση της οργάνωσης και της λειτουργίας της Υπηρεσίας, ερευνώντας τις υπάρχουσες βέλτιστες πρακτικές. Η εν λόγω εξέταση, με την οποία αποκαλύφθηκαν αδυναμίες (όπως η αδικαιολόγητα μεγάλη διάρκεια των διαγωνισμών), οδήγησε τη διοίκηση στον σχεδιασμό του αναπτυξιακού προγράμματος για την EPSO (του EDP).

6. Στις 10 Σεπτεμβρίου του 2008, το διοικητικό συμβούλιο της EPSO ενέκρινε το EDP, το οποίο στοχεύει στη μείωση της διάρκειας των διαγωνισμών σε εννέα μήνες κατ’ ανώτατο όριο, καθώς και στην αύξηση της απόδοσής τους. Το EDP προβλέπει, μεταξύ άλλων, στροφή προς τον στρατηγικό σχεδιασμό στον τομέα των ανθρωπίνων πόρων προκειμένου να μειωθεί το χρονικό διάστημα μεταξύ του εντοπισμού των αναγκών και της έναρξης μιας διαδικασίας επιλογής, αποτελεσματικότερη προεπιλογή, εκτεταμένη χρησιμοποίηση των δοκιμασιών με τη χρήση υπολογιστή (CBT) κατά τη φάση προεπιλογής και, τέλος, εξεταστικές επιτροπές αποκλειστικής απασχόλησης.

7. Η κύρια αλλαγή που καθιερώνεται μέσω του προγράμματος θα είναι η διοργάνωση γενικών διαγωνισμών σε βάση ετήσιων κύκλων [4]. Οι γραπτές και προφορικές δοκιμασίες θα λαμβάνουν χώρα σε "κέντρα αξιολόγησης", τα οποία δημιουργήθηκαν προκειμένου να αξιολογούνται οι υποψήφιοι με την εφαρμογή μεθόδων επιλογής που επικεντρώνονται στις απαιτούμενες βασικές ικανότητες. Προβλέπεται ότι ο νέος αυτός τρόπος προσέγγισης θα τεθεί σε εφαρμογή κατά το πρώτο τρίμηνο του 2010.

ΕΜΒΕΛΕΙΑ ΚΑΙ ΤΡΟΠΟΣ ΠΡΟΣΕΓΓΙΣΗΣ ΤΟΥ ΕΛΕΓΧΟΥ

8. Στόχος του ελέγχου ήταν να εξακριβωθεί εάν το σύστημα διαγωνισμών που διαχειρίζεται η EPSO υπήρξε αποδοτικό και αποτελεσματικό. Ιδιαίτερα, ο έλεγχος εστιάστηκε στο εάν η EPSO:

- κατόρθωσε να αντιμετωπίσει τη μεγάλη αύξηση του αριθμού των διαγωνισμών λόγω της διεύρυνσης·

- λάμβανε πληροφοριακά στοιχεία σχετικά με τις ανάγκες των οργάνων σε προσωπικό εγκαίρως και σε σταθερή βάση·

- παρείχε εγκαίρως τους εφεδρικούς πίνακες πρόσληψης επιτυχόντων·

- εξασφάλιζε τον απαιτούμενο αριθμό επιτυχόντων, καθώς και γεωγραφική ισορροπία μεταξύ τους·

- διέθετε αξιόπιστες και πλήρεις πληροφορίες διαχείρισης για την επίτευξη των στόχων της.

9. Ο έλεγχος εστιάστηκε στους διαγωνισμούς για υπαλλήλους, λόγω του μεγάλου αριθμού και του μακροπρόθεσμου αντικτύπου τους. Βασίστηκε στις εξής εργασίες:

- εις βάθος εξέταση δείγματος 16 διαγωνισμών διαφόρων ειδών (για ειδικευμένο προσωπικό και υπαλλήλους γενικών καθηκόντων, για προϊσταμένους μονάδας και υπαλλήλους εισαγωγικών βαθμών, για διοικητικούς υπαλλήλους και βοηθούς)· και

- ανάλυση της βάσης δεδομένων της EPSO, η οποία περιλάμβανε όλα τα δεδομένα σχετικά με τους 176 διαγωνισμούς που δρομολογήθηκαν από το 2003 έως το 2006 και ολοκληρώθηκαν έως τις αρχές του 2008.

10. Ο έλεγχος συμπεριέλαβε όλα τα στάδια επιλογής προσωπικού στα οποία εμπλέκεται η EPSO, από την κοινοποίηση προς την EPSO των αναγκών σε προσωπικό εκ μέρους των οργάνων έως τη δημοσίευση των εφεδρικών πινάκων πρόσληψης επιτυχόντων, με εξαίρεση όμως την αξιολόγηση των χαρακτηριστικών και των ικανοτήτων των επιλεγέντων ατόμων. Ο έλεγχος δεν κάλυψε ούτε τις διαδικασίες που εφαρμόζουν τα όργανα για τον λεπτομερή εντοπισμό των αναγκών τους ούτε την πρόσληψη των επιτυχόντων βάσει των εφεδρικών πινάκων πρόσληψης, δεδομένου ότι δεν εμπίπτουν στις αρμοδιότητες της EPSO.

11. Ο έλεγχος ο οποίος άρχισε το θέρος του 2007 κάλυψε τους διαγωνισμούς που δρομολογήθηκαν και ολοκληρώθηκαν μεταξύ Ιανουαρίου 2003 (έναρξη των δραστηριοτήτων της EPSO) και Δεκεμβρίου 2007. Με τον έλεγχο εξετάστηκαν ο σχεδιασμός και η διαχείριση της EPSO, καθώς και η αξιολόγηση που πραγματοποίησε η ίδια όσον αφορά τις δραστηριότητές της για την επιλογή προσωπικού.

12. Στο μέτρο που ήταν συναφές με την εμβέλεια του ελέγχου ελήφθη επίσης υπόψη το EDP που εγκρίθηκε τον Σεπτέμβριο του 2008, ιδιαίτερα προκειμένου να εξακριβωθεί εάν θίγει όλες τις σημαντικές πτυχές των δραστηριοτήτων επιλογής προσωπικού.

ΠΑΡΑΤΗΡΗΣΕΙΣ

ΑΠΟΤΕΛΕΣΜΑΤΙΚΉ ΔΙΑΧΕΊΡΙΣΗ ΤΗΣ ΑΎΞΗΣΗΣ ΤΟΥ ΑΡΙΘΜΟΎ ΤΩΝ ΔΙΑΓΩΝΙΣΜΏΝ

13. Από την έναρξη της λειτουργίας της το 2003, η EPSO είδε να αυξάνεται σημαντικά η ζήτηση εκ μέρους των οργάνων όσον αφορά τους διαγωνισμούς που έπρεπε να διοργανωθούν, λόγω της διεύρυνσης. Συνεπώς, υπήρχε σημαντικός κίνδυνος να μην κατορθώσει η EPSO να προβεί στην έναρξη και τη διαχείριση όλων των απαιτούμενων διαγωνισμών.

14. Με τον έλεγχο διαπιστώθηκε ότι η EPSO διαχειρίστηκε αποτελεσματικά την αύξηση του αριθμού των διαγωνισμών, καθώς δεν εντοπίστηκαν περιπτώσεις στις οποίες να καθυστέρησε η έναρξη των διαγωνισμών επειδή η EPSO είχε εξαντλήσει τα όρια των δυνατοτήτων της.

ΈΛΛΕΙΨΗ ΈΓΚΑΙΡΗΣ ΚΑΙ ΣΥΝΕΚΤΙΚΉΣ ΚΟΙΝΟΠΟΊΗΣΗΣ ΠΛΗΡΟΦΟΡΙΑΚΏΝ ΣΤΟΙΧΕΊΩΝ ΣΧΕΤΙΚΆ ΜΕ ΤΙΣ ΑΝΆΓΚΕΣ ΤΩΝ ΟΡΓΆΝΩΝ ΣΕ ΠΡΟΣΩΠΙΚΌ

15. Οι ανάγκες σε προσωπικό πρέπει να εντοπίζονται και να κοινοποιούνται στην EPSO από τα όργανα εγκαίρως και βάσει συνεπούς μεθοδολογίας, έτσι ώστε να μπορούν να σχεδιάζονται οι διαγωνισμοί κατά αποδοτικό τρόπο.

16. Το 2002, οι γενικοί γραμματείς των οργάνων συμφώνησαν ότι κάθε όργανο πρέπει να ενημερώνει την EPSO σχετικά με τις ανάγκες του σε θέματα προσλήψεων για τα προσεχή τρία έτη, προκειμένου να καθίσταται δυνατή για την EPSO η κατάρτιση ενός τριετούς κυλιόμενου προγράμματος προβλέψεων, το οποίο θα ενημερώνεται τουλάχιστον ανά εξάμηνο, με σκοπό τη βέλτιστη ανταπόκριση στις ανάγκες των οργάνων.

17. Το τριετές πρόγραμμα προβλέψεων δεν τέθηκε σε εφαρμογή· για την ελεγχθείσα περίοδο το κυλιόμενο πρόγραμμα προβλέψεων της EPSO κάλυψε μόνον 18 μήνες, δεδομένου ότι τα όργανα δεν κοινοποίησαν τις πλέον μακροπρόθεσμες ανάγκες τους στην EPSO.

18. Επιπλέον, δεν έχουν καθοριστεί ούτε κοινή βάση ούτε κοινές μέθοδοι για την εκτίμηση των αναγκών από την EPSO και τα όργανα. Παραδείγματος χάρη, υπήρχε αβεβαιότητα ως προς τον τρόπο εφαρμογής της απαίτησης του κανονισμού υπηρεσιακής κατάστασης σύμφωνα με την οποία οι πίνακες επιτυχόντων που συντάσσουν οι εξεταστικές επιτροπές πρέπει να περιλαμβάνουν, στο μέτρο που είναι δυνατό, αριθμό υποψηφίων τουλάχιστον διπλάσιο από τον αριθμό των θέσεων που θα πληρωθούν με τον διαγωνισμό [5].

19. Η έλλειψη έγκαιρης κοινοποίησης προς την EPSO συνεκτικών πληροφοριακών στοιχείων εκ μέρους των οργάνων όσον αφορά τις ανάγκες τους σε προσωπικό, καθώς και η έλλειψη κοινής μεθοδολογίας για την εκτίμηση των εν λόγω αναγκών, κατέληξαν σε αναποτελεσματικότητα και σε καθυστερήσεις στη διαδικασία επιλογής. Το γεγονός αυτό επέφερε, σε επιχειρησιακό επίπεδο, αλλαγές της τελευταίας στιγμής στις προτεραιότητες και τις ανάγκες όσον αφορά τον απαιτούμενο αριθμό επιτυχόντων. Απαιτήθηκαν πολυάριθμα διορθωτικά στις προκηρύξεις των διαγωνισμών που είχαν ήδη δρομολογηθεί (βλέπε σημείο 43).

20. Στο πλαίσιο του αναπτυξιακού προγράμματός της, η EPSO πρότεινε και άρχισε να εφαρμόζει ένα τυποποιημένο σχέδιο τριετούς προγράμματος προβλέψεων.

21. Η αποτελεσματικότητα αυτού του σχεδίου προγράμματος θα εξαρτηθεί από την έγκαιρη παροχή προς την EPSO αρκετά αξιόπιστων πληροφοριακών στοιχείων εκ μέρους των οργάνων, βάσει κοινού τρόπου προσέγγισης για την εκτίμηση των αναγκών σε προσωπικό. Πρέπει να λαμβάνεται υπόψη ότι η καθυστερημένη διαβίβαση της κατάστασης αναγκών ή σημαντικές ανεπάρκειες στην πρόβλεψη των αναγκών σε ανθρώπινους πόρους ενδέχεται να οδηγήσουν σε αναντιστοιχία μεταξύ των διαθέσιμων θέσεων και του αριθμού των επιτυχόντων.

ΥΠΕΡΒΟΛΙΚΆ ΜΕΓΆΛΗ ΔΙΆΡΚΕΙΑ ΤΗΣ ΔΙΑΔΙΚΑΣΊΑΣ ΕΠΙΛΟΓΉΣ ΠΡΟΣΩΠΙΚΟΎ

22. Σύμφωνα με τη διεθνή βέλτιστη πρακτική, όπως αναγνωρίζει η EPSO στο EDP, μια διαδικασία επιλογής διαρκεί από πέντε έως εννέα μήνες, τόσο στον δημόσιο όσο και στον ιδιωτικό τομέα, από τη διατύπωση των αναγκών σε προσωπικό έως την πρόσληψη.

23. Εντούτοις, δυνάμει του ισχύοντος συστήματος σχεδιασμού της EPSO, πριν από τη θέση σε ισχύ του EDP, το σύνηθες χρονικό διάστημα που μεσολαβεί από τη διατύπωση των αναγκών σε προσωπικό εκ μέρους ενός οργάνου έως την επίσημη προσφορά εργασίας στους επιτυχόντες είναι 18 μήνες [6]. Σε αυτούς περιλαμβάνονται τρεις έως τέσσερις μήνες για τη δημοσίευση της προκήρυξης του διαγωνισμού, 11 έως 12 μήνες για τη φάση διαγωνισμού και δύο μήνες για την τελική συνέντευξη και την προσφορά εργασίας.

ΚΑΘΥΣΤΕΡΉΣΕΙΣ ΚΑΤΆ ΤΗ ΦΆΣΗ ΔΙΑΓΩΝΙΣΜΟΎ

24. Η λεπτομερής εξέταση του δείγματος των 16 διαγωνισμών κατέδειξε ότι η φάση δημοσίευσης της προκήρυξης διαγωνισμού διαρκούσε κατά μέσο όρο τέσσερις μήνες (βλέπε παράρτημα I), σύμφωνα με τους κανόνες της ίδιας της EPSO.

25. Εντούτοις, η μέση διάρκεια ενός διαγωνισμού —από την προθεσμία εγγραφής των υποψηφίων έως τη δημοσίευση του εφεδρικού πίνακα πρόσληψης— ήταν 16 μήνες, ενώ η διάρκεια των επιμέρους διαγωνισμών κυμαινόταν μεταξύ εννέα μηνών και δύο ετών (βλέπε παράρτημα I).

26. Η κύρια αιτία καθυστερήσεων ήταν ο αναγκαίος χρόνος για τη βαθμολόγηση των γραπτών δοκιμασιών και τη διεξαγωγή των προφορικών δοκιμασιών των υποψηφίων. Η ανάλυση από το Συνέδριο του δείγματος των διαγωνισμών κατέδειξε ότι τα δύο αυτά στάδια και μόνον ενδέχεται να χρειάζονται έως και 13 μήνες. Αυτό οφείλεται κυρίως στο γεγονός ότι οι υπάλληλοι της ΕΕ που είχαν αναλάβει καθήκοντα βαθμολογητή ή μέλους εξεταστικής επιτροπής δεν ήταν διαθέσιμοι με πλήρη απασχόληση και χωρίς διακοπή για την εκτέλεση των καθηκόντων τους.

27. Οι αδικαιολόγητα μακροχρόνιες διαδικασίες επιλογής καταλήγουν σε αδυναμία των οργάνων να προσλάβουν υποψηφίους σε συνάρτηση με τις ανάγκες τους, και ενδέχεται να αποτρέψουν αξιόλογους υποψηφίους, είτε στην αρχή είτε κατά τη διάρκεια της διαδικασίας. Επιπλέον, από τις έρευνες ικανοποίησης των υποψηφίων που διεξήγαγε η EPSO τον Μάρτιο/Απρίλιο του 2008 [7], προέκυψε ότι οι υποψήφιοι ήταν ελάχιστα ικανοποιημένοι με τη συνολική διάρκεια των διαγωνισμών, γεγονός το οποίο επηρέαζε αρνητικά την αντίληψη των υποψηφίων για τα ευρωπαϊκά όργανα ως δυνητικούς εργοδότες.

28. Στο πλαίσιο του νέου ετήσιου κύκλου διαγωνισμών που προβλέπει το EDP, η EPSO σχεδιάζει τη συντόμευση της φάσης διαγωνισμού (από τη δημοσίευση της προκήρυξης διαγωνισμού έως τη δημοσίευση του εφεδρικού πίνακα πρόσληψης επιτυχόντων) σε εννέα μήνες κατ’ ανώτατο όριο. Τα βασικά στοιχεία για την επίτευξη του στόχου αυτού είναι τα εξής:

α) η μείωση του αριθμού των διαφορετικών σταδίων της διαδικασίας, με αντικατάσταση των διαδοχικών γραπτών και προφορικών δοκιμασιών από μία ενιαία φάση,

β) η εκτενέστερη χρησιμοποίηση αποδοτικών τρόπων προεπιλογής, μέσω βελτιωμένων δοκιμασιών με τη χρήση υπολογιστή,

γ) η δημιουργία κέντρων αξιολόγησης με εξεταστικές επιτροπές αποκλειστικής απασχόλησης.

29. Στην επιτυχή εφαρμογή του ετήσιου κύκλου διαγωνισμών θα διαδραματίσει κρίσιμο ρόλο η προθυμία των οργάνων να αποσπούν στην EPSO επαρκή αριθμό ειδικευμένων υπαλλήλων με πλήρη απασχόληση [8] και να ενθαρρύνουν τους υπαλλήλους τους να συμμετέχουν στην προτεινόμενη ομάδα ειδικευμένων αξιολογητών.

ΜΕ ΤΗΝ ΑΠΌΔΟΣΗ ΤΩΝ ΔΙΑΓΩΝΙΣΜΏΝ ΟΎΤΕ ΠΡΟΈΚΥΨΕ Ο ΕΠΙΔΙΩΚΌΜΕΝΟΣ ΑΡΙΘΜΌΣ ΕΠΙΤΥΧΌΝΤΩΝ ΟΎΤΕ ΕΠΕΤΕΎΧΘΗ Η ΚΑΛΎΤΕΡΗ ΔΥΝΑΤΉ ΓΕΩΓΡΑΦΙΚΉ ΙΣΟΡΡΟΠΊΑ

ΔΕΝ ΠΡΟΈΚΥΨΕ ΣΕ ΌΛΕΣ ΤΙΣ ΠΕΡΙΠΤΏΣΕΙΣ Ο ΕΠΙΔΙΩΚΌΜΕΝΟΣ ΑΡΙΘΜΌΣ ΕΠΙΤΥΧΌΝΤΩΝ

30. Πρέπει να προκύπτει ο επιδιωκόμενος στις προκηρύξεις των διαγωνισμών αριθμός επιτυχόντων, προκειμένου να διασφαλίζεται ικανοποιητικό επίπεδο μονίμων υπαλλήλων για τα όργανα χωρίς να διακυβεύονται τα απαιτούμενα ποιοτικά προσόντα των επιλεγόμενων υποψηφίων.

31. Κατά τη διάρκεια του ελέγχου πραγματοποιήθηκε διεξοδική ανάλυση όλων των δεδομένων που αφορούσαν 176 διαγωνισμούς, οι οποίοι δρομολογήθηκαν από το 2003 έως το 2006 και ολοκληρώθηκαν στις αρχές του 2008. Ο επιδιωκόμενος αριθμός επιτυχόντων στους εφεδρικούς πίνακες πρόσληψης για τους εν λόγω διαγωνισμούς ανήλθε συνολικά σε 15500.

32. Κατά μέσο όρο, προέκυψαν μόλις τα δύο τρίτα του επιδιωκόμενου αριθμού επιτυχόντων [9]. Από 208000 περίπου υποψηφίους που ενεγράφησαν στους εν λόγω διαγωνισμούς [10], 95000 (46 %) έλαβαν πράγματι μέρος στις δοκιμασίες. Από αυτούς, οι επιτυχόντες ήταν λίγο περισσότεροι από 10000 [11], ήτοι σχεδόν 5500 λιγότεροι σε σχέση με τον στόχο (βλέπε παράρτημα II).

33. Το συνολικό ποσοστό συμμετοχής του 46 % περιλαμβάνει τη συμμετοχή τόσο στις παραδοσιακές δοκιμασίες προεπιλογής (44 %) όσο και στις δοκιμασίες με τη χρήση υπολογιστή (54 %), οι οποίες καθιερώθηκαν το 2006. Συνεπώς, η καθιέρωση των δοκιμασιών με τη χρήση υπολογιστή (CBT) αύξησε το ποσοστό συμμετοχής μόλις κατά 10 εκατοστιαίες μονάδες.

34. Το 28 % των υποψηφίων που έλαβαν μέρος στις δοκιμασίες προεπιλογής έγιναν δεκτοί στις γραπτές δοκιμασίες· το 50 % των συμμετεχόντων στις γραπτές δοκιμασίες προχώρησαν στις προφορικές δοκιμασίες, ενώ το 74 % όσων έλαβαν μέρος στις προφορικές δοκιμασίες ενεγράφησαν στον εφεδρικό πίνακα πρόσληψης. Συνεπώς, οι επιτυχόντες αντιστοιχούσαν στο 10,7 % των 95000 υποψηφίων που έλαβαν μέρος στις δοκιμασίες.

ΟΙ ΙΔΙΑΊΤΕΡΕΣ ΓΛΩΣΣΙΚΈΣ ΑΠΑΙΤΉΣΕΙΣ ΕΝΔΈΧΕΤΑΙ ΝΑ ΑΠΟΤΡΈΨΟΥΝ ΑΞΙΌΛΟΓΟΥΣ ΥΠΟΨΗΦΊΟΥΣ

35. Πρέπει να υπάρχει κατάλληλη ισορροπία μεταξύ των επαγγελματικών και γλωσσικών ικανοτήτων, προκειμένου να διασφαλίζεται ότι επιλέγονται οι υποψήφιοι που διαθέτουν τα υψηλότερα προσόντα.

36. Το άρθρο 28 του κανονισμού υπηρεσιακής κατάστασης προβλέπει ότι κανείς δεν δύναται να διορισθεί υπάλληλος αν δεν αποδεικνύει ότι διαθέτει σε βάθος γνώση μιας από τις γλώσσες των Κοινοτήτων και ικανοποιητική γνώση άλλης γλώσσας των Κοινοτήτων, στο μέτρο που είναι αναγκαίο για τα καθήκοντα που καλείται να ασκήσει.

37. Πριν από την ίδρυση της EPSO, οι υποψήφιοι μπορούσαν να εξετάζονται στις δοκιμασίες των διαγωνισμών στη μητρική τους γλώσσα· η γνώση μιας δεύτερης γλώσσας εξεταζόταν χωριστά με ειδική γλωσσική δοκιμασία. Η EPSO άρχισε τις δραστηριότητές της την εποχή κατά την οποία ο αριθμός των επισήμων γλωσσών ανήλθε από 11 σε 23. Η EPSO θεώρησε ότι, για πρακτικούς λόγους (αυξημένοι κίνδυνοι λανθασμένης ή ανακριβούς μετάφρασης των δοκιμασιών, μεγαλύτερη διάρκεια των διαδικασιών, υψηλότερο κόστος κ.λπ.), δεν ήταν δυνατή η διοργάνωση κάθε γενικού διαγωνισμού σε 23 γλώσσες.

38. Από το 2006 και εξής, ζητείται από τους υποψηφίους όλων των διαγωνισμών να εξετάζονται για την πλειονότητα των δοκιμασιών σε μια δεύτερη γλώσσα που, κανονικά, δεν είναι η μητρική τους και την οποία πρέπει να επιλέξουν μεταξύ της αγγλικής, της γαλλικής και της γερμανικής. Κατά συνέπεια, η πολύ καλή γνώση ορισμένων γλωσσών διαδραματίζει τώρα σημαντικότερο ρόλο στη διαδικασία επιλογής σε σχέση με το παρελθόν. Αποτελούν εξαίρεση στο εν λόγω γλωσσικό καθεστώς οι διαγωνισμοί διερμηνέων ή μεταφραστών, για τους οποίους ισχύουν ιδιαίτερες απαιτήσεις, καθώς και οι ειδικοί διαγωνισμοί. Στο παράρτημαIII παρουσιάζεται η κατανομή των υποψηφίων που όντως έλαβαν μέρος στις δοκιμασίες ανάλογα με τη δεύτερη γλώσσα που επέλεξαν· προκύπτει ότι η αγγλική είναι μακράν η συχνότερα επιλεγόμενη ως δεύτερη γλώσσα (64 % των υποψηφίων), ακολουθούμενη από τη γαλλική (20 %) και τη γερμανική (10 %) [12].

39. Η ισχύουσα απαίτηση της EPSO μπορεί να οδηγήσει σε καταστάσεις κατά τις οποίες αποκλείεται εξαρχής η συμμετοχή σε διαγωνισμό υποψηφίων που ενδέχεται να διαθέτουν όλες τις αναγκαίες ειδικές γνώσεις και δεξιότητες, εάν δεν διαθέτουν τα απαιτούμενα γλωσσικά χαρακτηριστικά. Παραδείγματος χάρη, αυτό συμβαίνει με τους υποψηφίους των οποίων η πρώτη γλώσσα είναι η αγγλική, η γαλλική ή η γερμανική, ενώ η δεύτερη είναι κάποια άλλη από τις γλώσσες της ΕΕ, διαφορετική από αυτές τις τρεις.

40. Αποφασίστηκε, κατ’ αρχήν, να διοργανώνεται τουλάχιστον ένα μέρος των δοκιμασιών προεπιλογής και στις 23 γλώσσες από το 2011 και εξής.

Η ΔΗΜΟΣΙΟΠΟΊΗΣΗ ΤΩΝ ΔΙΑΓΩΝΙΣΜΏΝ ΥΠΉΡΞΕ ΑΝΕΠΑΡΚΉΣ

41. Οι προκηρύξεις διαγωνισμού πρέπει να καταρτίζονται και να κοινοποιούνται με σαφή και ακριβή τρόπο, προκειμένου να προσελκύουν τον μέγιστο δυνατό αριθμό κατάλληλων υποψηφίων και να παρέχουν τη δυνατότητα στους δυνητικούς υποψηφίους να εξακριβώνουν χωρίς αμφισημία εάν πληρούν τους όρους ώστε να υποβάλουν αίτηση για τον διαγωνισμό.

42. Οι προκηρύξεις διαγωνισμού καταρτίζονται από την EPSO [13] έπειτα από διαβούλευση με μια κοινή επιτροπή ίσης εκπροσώπησης (Commission paritaire commune, COPARCO). Κατόπιν, η προκήρυξη δημοσιεύεται στην Επίσημη Εφημερίδα της Ευρωπαϊκής Ένωσης (Επίσημη Εφημερίδα). Επιπλέον της δημοσίευσης των προκηρύξεων διαγωνισμού στην Επίσημη Εφημερίδα, η EPSO χρησιμοποιεί και δύο άλλα μέσα ενημέρωσης των δυνητικών υποψηφίων: τον ιστότοπό της, σε συστηματική βάση, και ανακοινώσεις στις εφημερίδες, κατά περίπτωση. Ο ιστότοπος αποτελεί την κύρια πηγή πληροφοριών για τους δυνητικούς υποψηφίους.

43. Από τους 16 διαγωνισμούς που εξετάστηκαν λεπτομερώς, 11 τροποποιήθηκαν με διορθωτικά· από τους 11 αυτούς, τέσσερις χρειάστηκε να τροποποιηθούν δύο φορές. Τα εν λόγω διορθωτικά ήταν αναγκαία για τη διευκρίνιση των όρων συμμετοχής, την αλλαγή του επιδιωκόμενου αριθμού επιτυχόντων ή τη διόρθωση σφαλμάτων.

44. Όσον αφορά τη δημοσιοποίηση, ο ιστότοπος της EPSO ήταν αρχικά διαθέσιμος μόνον σε τρεις γλώσσες (αγγλική, γαλλική και γερμανική). Το 2008 καθιερώθηκε μια σελίδα εκκίνησης σε 23 γλώσσες. Επίσης, η EPSO προβλέπει τη μετάφραση όλων των μόνιμων τμημάτων του ιστοτόπου σε 23 γλώσσες.

45. Κατά κανόνα, οι προκηρύξεις γενικών διαγωνισμών δημοσιεύονταν μόνον στην αγγλική, γαλλική και γερμανική έκδοση της Επίσημης Εφημερίδας. Στις 9 Μαΐου 2007, η Ισπανία κίνησε δικαστική διαδικασία εναντίον της Επιτροπής προκειμένου να επιτύχει τη δημοσίευση στην Επίσημη Εφημερίδα σε όλες τις γλώσσες όλων των προκηρύξεων διαγωνισμών για την πλήρωση θέσεων στην ευρωπαϊκή δημόσια διοίκηση. Η υπόθεση [14] εξακολουθεί να εκκρεμεί.

46. Η απουσία σαφών πληροφοριακών στοιχείων ως προς τις απαιτήσεις των διαγωνισμών βλάπτει την εικόνα της ΕΕ ως εργοδότη. Ενδέχεται να αποτρέψει αξιόλογους υποψηφίους από την υποβολή αιτήσεων υποψηφιότητας και έχει οδηγήσει δυσαρεστημένους υποψηφίους στην κίνηση δικαστικής διαδικασίας εναντίον της EPSO [15].

47. Προκειμένου να προσελκύσει μεγαλύτερο αριθμό υποψηφίων με προσόντα, το EDP προβλέπει την καθιέρωση ενισχυμένης στρατηγικής επικοινωνίας, στην οποία συμπεριλαμβάνεται η βελτίωση του ιστοτόπου και της στοχοθέτησης των δυνητικών υποψηφίων.

ΜΕ ΤΙΣ ΔΟΚΙΜΑΣΊΕΣ ΠΡΟΕΠΙΛΟΓΉΣ ΑΠΟΡΡΊΦΘΗΚΑΝ ΠΕΡΙΣΣΌΤΕΡΟΙ ΥΠΟΨΉΦΙΟΙ ΑΠΌ Ό,ΤΙ ΉΤΑΝ ΑΝΑΓΚΑΊΟ ΣΕ ΣΧΈΣΗ ΜΕ ΤΟΥΣ ΕΠΙΔΙΩΚΌΜΕΝΟΥΣ ΣΤΌΧΟΥΣ

48. Η προεπιλογή αποτελεί προκαταρκτική διαδικασία για τη συμμετοχή στις περαιτέρω δοκιμασίες· μόνον οι υποψήφιοι με τις υψηλότερες επιδόσεις γίνονται δεκτοί στη γραπτή φάση του διαγωνισμού. Αφού γίνουν δεκτοί, οι υποψήφιοι κρίνονται μόνον βάσει των επιδόσεών τους στις γραπτές και προφορικές δοκιμασίες. Οι δοκιμασίες προεπιλογής πρέπει να είναι τέτοιου είδους ώστε να διασφαλίζουν ότι θα προχωρήσει στο επόμενο στάδιο του διαγωνισμού επαρκής αριθμός υποψηφίων με τα κατάλληλα προσόντα. Στο EDP της EPSO προβλέπεται ο λόγος του αριθμού των υποψηφίων που καλούνται στο κέντρο αξιολόγησης προς τον αριθμό των επιτυχόντων στον εφεδρικό πίνακα πρόσληψης να είναι 3 προς 1.

49. Με τις δοκιμασίες προεπιλογής [16] για τους 176 διαγωνισμούς που περιλαμβάνονταν στη βάση δεδομένων της EPSO απορρίφθηκαν 70000 από τους 95000 υποψηφίους. Συνεπώς, ο αριθμός των ατόμων που μπόρεσαν να συμμετάσχουν στις επόμενες δοκιμασίες ήταν υπερβολικά χαμηλός σε σχέση με τον στόχο των 15500 επιτυχόντων.

50. Το εν λόγω έλλειμμα επιδεινώθηκε διότι περίπου 4000 υποψήφιοι που πέτυχαν στις δοκιμασίες προεπιλογής δεν έλαβαν μέρος στα περαιτέρω στάδια της διαδικασίας επιλογής. Σε πολυάριθμες περιπτώσεις, η αιτία μη συμμετοχής ήταν ότι δεν πληρούσαν όλες τις απαιτήσεις επιλεξιμότητας που ορίζονταν στην προκήρυξη των διαγωνισμών· η συμμόρφωση με τις εν λόγω απαιτήσεις επαληθεύτηκε μόνον αφού είχαν πραγματοποιηθεί οι δοκιμασίες προεπιλογής.

51. Προκειμένου να αντιμετωπίζεται ο ανεπαρκής αριθμός υποψηφίων που μπορούν να συμμετάσχουν στις γραπτές δοκιμασίες, από τον Ιανουάριο του 2008 η EPSO επανακαθιέρωσε μια διαδικασία που είναι γνωστή ως "διάσωση" ("repêchage" [17]) των υποψηφίων, προκειμένου να καλύπτονται τα κενά που αφήνουν οι υποψήφιοι οι οποίοι επιτυγχάνουν στις δοκιμασίες προεπιλογής, αλλά δεν συμμετέχουν στα περαιτέρω στάδια της διαδικασίας επιλογής.

52. Λόγω των ελλειμμάτων στον αριθμό των επιτυχόντων, οι ανάγκες των οργάνων όσον αφορά τους ανθρώπινους πόρους δεν καλύπτονται από μόνιμους υπαλλήλους, αλλά αυξάνεται η χρησιμοποίηση έκτακτων και συμβασιούχων υπαλλήλων. Το γεγονός αυτό επιτείνει τον κίνδυνο απώλειας θεσμοθετημένων γνώσεων.

53. Σύμφωνα με το EDP, η προεπιλογή θεωρείται ως αποτελεσματικό μέσο μείωσης του αριθμού των υποψηφίων σε διαχειρίσιμο επίπεδο, εφόσον αυτό κρίνεται αναγκαίο. Με το πρόγραμμα εξετάζεται η πιθανότητα να αποκλείονται από τη συμμετοχή στο επόμενο στάδιο του διαγωνισμού μόνον οι υποψήφιοι με τις χαμηλότερες επιδόσεις οι οποίοι βαθμολογήθηκαν με τη βάση σε καθεμία από τις δοκιμασίες προεπιλογής, καθώς και όλοι όσοι απέτυχαν σε οποιαδήποτε από τις εν λόγω δοκιμασίες, παρά να επιλέγονται για συμμετοχή στις περαιτέρω δοκιμασίες μόνον όσοι είχαν τις υψηλότερες επιδόσεις. Ωστόσο, δεν έχει ακόμη ληφθεί καμία απόφαση.

ΜΕ ΤΗ ΔΙΑΔΙΚΑΣΊΑ ΕΠΙΛΟΓΉΣ ΔΕΝ ΕΠΕΤΕΎΧΘΗ Η ΚΑΛΎΤΕΡΗ ΔΥΝΑΤΉ ΓΕΩΓΡΑΦΙΚΉ ΙΣΟΡΡΟΠΊΑ

54. Ο κανονισμός υπηρεσιακής κατάστασης ορίζει ότι τα όργανα προσλαμβάνουν υπαλλήλους με την ευρύτερη δυνατή γεωγραφική βάση μεταξύ των υπηκόων των κρατών μελών. Αυτό είναι δυνατό μόνον εάν η κατανομή των επιτυχόντων στους εφεδρικούς πίνακες πρόσληψης αντικατοπτρίζει αυτή τη γεωγραφική βάση.

55. Ενόψει των διευρύνσεων της Ευρωπαϊκής Ένωσης που πραγματοποιήθηκαν το 2004 και το 2007, παραχωρήθηκε προτεραιότητα στους υποψηφίους από τα νέα κράτη μέλη και ορισμένοι διαγωνισμοί που διοργάνωσε η EPSO ήταν ανοικτοί μόνον σε υποψηφίους από τις χώρες αυτές. Όπως εμφαίνει η ανάλυση που πραγματοποίησε το Συνέδριο σχετικά με τη βάση δεδομένων της EPSO (βλέπε σημείο 31), επί συνολικού αριθμού 10151 επιτυχόντων, τα δύο τρίτα σχεδόν (6 416) προέρχονταν από τα 12 νέα κράτη μέλη (βλέπε παράρτημα IVβ).

56. Επίσης, η ανάλυση αυτή καταδεικνύει ότι οι υποψήφιοι από κράτη μέλη των οποίων ο πληθυσμός αποτελεί σχετικά υψηλό ποσοστό του πληθυσμού της ΕΕ έτειναν να υποεκπροσωπούνται μεταξύ των επιτυχόντων. Όπως εμφαίνουν τα δεδομένα των παραρτημάτων IVα και IVβ, αυτό ίσχυε όχι μόνον για κράτη μέλη όπως το Ηνωμένο Βασίλειο, η Γερμανία και η Ισπανία, που ανήκουν στην ομάδα των 15 "παλαιών" κρατών μελών, αλλά επίσης και για την Πολωνία και τη Ρουμανία, που ανήκουν στην ομάδα των 12 "νέων" κρατών μελών. Αντίθετα, με εξαίρεση την Αυστρία και τη Βουλγαρία, οι υποψήφιοι από μικρότερα κράτη μέλη έτειναν να υπερεκπροσωπούνται σε σύγκριση με το ποσοστό του πληθυσμού της χώρας τους επί του πληθυσμού της ΕΕ. Αυτό ίσχυε ιδιαίτερα για τους βέλγους υποψηφίους.

57. Δεδομένου ότι ενδέχεται να υπάρχουν διάφοροι παράγοντες που επηρεάζουν τη γεωγραφική ισορροπία, θα απαιτούνταν εις βάθος ανάλυση προκειμένου να εντοπιστούν τα αίτια των ανισορροπιών που παρατηρούνται. Το EDP ούτε αναλύει λεπτομερώς τις γεωγραφικές ανισορροπίες ούτε προτείνει τρόπους αντιμετώπισής τους.

ΑΝΕΠΆΡΚΕΙΕΣ ΣΤΙΣ ΠΛΗΡΟΦΟΡΊΕΣ ΔΙΑΧΕΊΡΙΣΗΣ

ΕΛΛΙΠΕΊΣ ΠΛΗΡΟΦΟΡΊΕΣ ΣΧΕΤΙΚΆ ΜΕ ΤΟ ΚΌΣΤΟΣ

58. Η EPSO πρέπει να υπολογίζει το κόστος της εγγραφής ενός επιτυχόντα στον εφεδρικό πίνακα πρόσληψης, έτσι ώστε να μπορεί να διασφαλίζει ότι, όσον αφορά τη διαδικασία επιλογής προσωπικού, πραγματοποιείται το κατάλληλο επίπεδο επενδύσεων το οποίο είναι ανάλογο με άλλων παρόμοιων οργανισμών. Μια τέτοια εκτίμηση είναι σημαντική, δεδομένου ότι τα όργανα της ΕΕ προσφέρουν μόνιμες θέσεις απασχόλησης.

59. Οι διαθέσιμες πληροφορίες σχετικά με το κόστος δεν είναι επαρκείς, είτε πρόκειται για πραγματικές δαπάνες είτε για πάγιες δαπάνες ή για δαπάνες αναφοράς προερχόμενες από παρόμοιους διεθνείς οργανισμούς του δημόσιου τομέα. Η EPSO δεν υπολογίζει ούτε παρακολουθεί το κόστος της εγγραφής ενός επιτυχόντα στον εφεδρικό πίνακα πρόσληψης. Έχει συνάψει συμφωνίες για το επίπεδο των παρεχομένων υπηρεσιών με ευρωπαϊκούς ρυθμιστικούς οργανισμούς όσον αφορά την παροχή υπηρεσιών επιλογής προσωπικού, για τις οποίες χρεώνει 6000 ευρώ ανά επιτυχόντα γενικού διαγωνισμού.

60. Βάσει της εκτέλεσης του προϋπολογισμού, το Συνέδριο εκτιμά ότι το κόστος που βάρυνε την EPSO ήταν περίπου 7100 ευρώ ανά επιτυχόντα· αυτό περιλαμβάνει 4590 ευρώ για άμεσες δαπάνες και 2510 για έμμεσες δαπάνες. Επιπλέον, προκειμένου να καθοριστεί το πλήρες κόστος για τον προϋπολογισμό της ΕΕ, πρέπει επίσης να συμπεριληφθούν οι δαπάνες που πραγματοποίησαν τα όργανα (συμμετοχή υπαλλήλων στις εξεταστικές επιτροπές, βαθμολόγηση, επιτήρηση κ.λπ.), με τις οποίες αυξάνεται το προαναφερθέν ποσό.

61. Το EDP δεν θίγει το ζήτημα του κόστους ανά επιτυχόντα ούτε καθορίζει σχετικούς στόχους ή κανόνες.

62. Επιπλέον, το EDP προβλέπει μια δέσμη μέτρων (π.χ. κέντρα αξιολόγησης) για τα οποία πρόκειται να απαιτηθεί πρόσθετη χρηματοδότηση κατά τη φάση εφαρμογής. Εντούτοις, δεν περιλαμβάνει ακριβείς ενδείξεις ως προς το δυνητικό πρόσθετο κόστος και τα μελλοντικά οφέλη που θα προκύψουν από την εφαρμογή του EDP. Ο ποσοτικός προσδιορισμός του κόστους και η αξιολόγηση των μελλοντικών οφελών θα διευκόλυνε τη λήψη αποφάσεων από την αρμόδια για τον προϋπολογισμό αρχή σχετικά με τη χρηματοδότηση του εν λόγω προγράμματος.

Αδυναμίες στις βάσεις δεδομένων της EPSO

63. Οι βάσεις δεδομένων πρέπει να διαθέτουν κατάλληλους ενσωματωμένους ελέγχους και να περιέχουν ορθά και ενημερωμένα πληροφοριακά στοιχεία, έτσι ώστε να βοηθούν στη διασφάλιση μιας αποδοτικής διαδικασίας.

64. Οι υποψήφιοι πρέπει να εισαγάγουν τα προσωπικά τους δεδομένα μέσω Διαδικτύου προκειμένου να υποβάλουν την υποψηφιότητά τους. Σε μεταγενέστερα στάδια της διαδικασίας, αποθηκεύονται επίσης στις βάσεις δεδομένων τα αποτελέσματα των δοκιμασιών, τα στοιχεία που παρέχουν οι εξεταστικές επιτροπές και οι εφεδρικοί πίνακες πρόσληψης επιτυχόντων.

65. Με τον έλεγχο αποκαλύφθηκαν αδυναμίες στις βάσεις δεδομένων της EPSO:

α) το σύστημα δεν απέρριπτε αξιόπιστα πολλαπλές υποψηφιότητες που προέρχονταν από ένα και το αυτό πρόσωπο, γεγονός που απαγορεύεται ρητά από τους κανόνες των διαγωνισμών·

β) η κωδικοποίηση των πληροφοριακών στοιχείων που εισάγονταν στο σύστημα παρουσίαζε ασυνέπειες·

γ) ορισμένα από τα δεδομένα που εισήχθησαν στο σύστημα περιείχαν ανακριβή ή απίθανα στοιχεία·

δ) δεν παρέχονταν ενημερωμένα πληροφοριακά στοιχεία σχετικά με τη διαθεσιμότητα των επιτυχόντων.

66. Οι πολλαπλές υποψηφιότητες που έχουν υποβληθεί από το ίδιο πρόσωπο μπορούν να ανιχνευθούν ηλεκτρονικά μόνον εάν χρησιμοποιηθεί ένα μοναδικό και αδιαμφισβήτητο μέσο ταυτοποίησης, ενώ επί του παρόντος αυτό δεν συμβαίνει. Επιπλέον, δεν χρησιμοποιούνται με συνέπεια οι ίδιοι κωδικοί για την καταγραφή του ίδιου πληροφοριακού στοιχείου σχετικά με ένα συγκεκριμένο στάδιο του διαγωνισμού (π.χ. κωδικοί για τους υποψηφίους που πέτυχαν στις δοκιμασίες προεπιλογής, στις γραπτές δοκιμασίες κ.λπ.), γεγονός που καταλήγει σε έλλειψη εναρμονισμένων δεδομένων για τους σκοπούς της ανάλυσης.

67. Η αποδοχή πολλαπλών υποψηφιοτήτων από το σύστημα συνεπάγεται κίνδυνο άνισης μεταχείρισης των υποψηφίων. Η έλλειψη αξιόπιστων, χρήσιμων και ενημερωμένων πληροφοριών διαχείρισης, τόσο σε επίπεδο διαγωνισμού όσο και συνολικά, δυσχεραίνει τον εντοπισμό εκ μέρους της διοίκησης της EPSO χαρακτηριστικών, αναδυομένων τάσεων ή εξαιρέσεων σε σχέση με τους καθιερωμένους κανόνες.

68. Η EPSO προβλέπει την καθιέρωση νέας βάσης δεδομένων το 2010. Είναι σημαντικό οι αδυναμίες που επισημάνθηκαν ανωτέρω να τύχουν κατάλληλης αντιμετώπισης με τη νέα αυτή βάση δεδομένων.

ΣΥΜΠΕΡΑΣΜΑΤΑ ΚΑΙ ΣΥΣΤΑΣΕΙΣ

69. Συνολικά, ο έλεγχος κατέληξε στο συμπέρασμα ότι η EPSO διαχειρίστηκε με επιτυχία την αύξηση του αριθμού των γενικών διαγωνισμών που απαιτούνταν λόγω της διεύρυνσης. Εντούτοις, η αποδοτικότητα και αποτελεσματικότητα της EPSO επηρεάστηκαν από τις εξής ανεπάρκειες:

i) οι ανάγκες των οργάνων σε προσωπικό δεν κοινοποιούνταν στην EPSO εγκαίρως ούτε βάσει συνεπούς μεθοδολογίας·

ii) η διάρκεια της διαδικασίας επιλογής προσωπικού ήταν υπερβολικά μεγάλη, τόσο σε σχέση με τους κανόνες της ίδιας της EPSO όσο και σε σύγκριση με τη διεθνή βέλτιστη πρακτική· η φάση των δοκιμασιών χαρακτηρίστηκε από καθυστερήσεις, κυρίως λόγω του ότι τα μέλη των εξεταστικών επιτροπών δεν ήταν διαθέσιμα με πλήρη απασχόληση·

iii) από τους διαγωνισμούς προέκυψαν, κατά μέσο όρο, μόλις τα δύο τρίτα του επιδιωκόμενου αριθμού επιτυχόντων. Αυτό οφείλεται σε αποχωρήσεις λόγω της μεγάλης διάρκειας της διαδικασίας, στην αδικαιολόγητη έμφαση σε ιδιαίτερες γλωσσικές απαιτήσεις, στη δημοσιοποίηση των διαγωνισμών που χαρακτηριζόταν από ασάφειες και στις δοκιμασίες προεπιλογής με τις οποίες απορρίπτονταν περισσότεροι υποψήφιοι από ό,τι ήταν αναγκαίο για την επίτευξη των στόχων. Επιπλέον, με τη διαδικασία επιλογής δεν επετεύχθη η καλύτερη δυνατή γεωγραφική ισορροπία μεταξύ των επιτυχόντων·

iv) οι πληροφορίες διαχείρισης δεν ήταν σταθερά αξιόπιστες ούτε πλήρεις. Οι πληροφορίες σχετικά με το κόστος της εγγραφής ενός επιτυχόντα στον εφεδρικό πίνακα πρόσληψης ήταν ελλιπείς· το δυνητικό πρόσθετο κόστος και τα μελλοντικά οφέλη που θα προκύψουν από το αναπτυξιακό πρόγραμμα της EPSO (το EDP) δεν είχαν προσδιοριστεί ποσοτικά· και τα πληροφοριακά στοιχεία που περιείχαν οι βάσεις δεδομένων της EPSO δεν ήταν πάντοτε αξιόπιστα.

70. Το EDP, το οποίο εγκρίθηκε τον Σεπτέμβριο του 2008, στοχεύει στη μείωση της διάρκειας των διαγωνισμών σε εννέα μήνες κατ’ ανώτατο όριο, καθώς και στην αύξηση της απόδοσής τους. Μεταξύ άλλων, προβλέπει στροφή προς τον στρατηγικό σχεδιασμό στον τομέα των ανθρωπίνων πόρων, αποτελεσματικότερη προεπιλογή, εκτεταμένη χρησιμοποίηση των CBT και εξεταστικές επιτροπές αποκλειστικής απασχόλησης. Σύμφωνα με τον σχεδιασμό, οι νέες διαδικασίες θα τεθούν σε εφαρμογή κατά το πρώτο τρίμηνο του 2010. Λαμβανομένης υπόψη της μείζονος αλλαγής που σχεδιάστηκε κατά τη διοργάνωση των διαδικασιών επιλογής προσωπικού μέσω του EDP, οι κύριες συστάσεις του Συνεδρίου είναι οι ακόλουθες:

ΣΎΣΤΑΣΗ ΣΧΕΤΙΚΆ ΜΕ ΤΟ ΣΧΕΔΙΑΣΜΌ ΣΤΟΝ ΤΟΜΈΑ ΤΩΝ ΑΝΘΡΩΠΊΝΩΝ ΠΌΡΩΝ

ΣΎΣΤΑΣΗ ΑΡΙΘ. 1: ΚΟΙΝΟΠΟΊΗΣΗ ΤΩΝ ΑΝΑΓΚΏΝ ΕΓΚΑΊΡΩΣ ΚΑΙ ΜΕ ΣΥΝΕΚΤΙΚΌ ΤΡΌΠΟ

Οι εκπρόσωποι των οργάνων στο διοικητικό συμβούλιο της EPSO πρέπει να διασφαλίζουν ότι τα όργανα παρέχουν εγκαίρως στην EPSO αρκετά αξιόπιστα πληροφοριακά στοιχεία σχετικά με τις ανάγκες τους σε προσωπικό, βάσει κοινού τρόπου προσέγγισης για την εκτίμηση των εν λόγω αναγκών στο πλαίσιο ενός τριετούς κυλιόμενου προγράμματος προβλέψεων.

ΣΎΣΤΑΣΗ ΣΧΕΤΙΚΆ ΜΕ ΤΗ ΔΙΆΡΚΕΙΑ ΤΗΣ ΔΙΑΔΙΚΑΣΊΑΣ ΕΠΙΛΟΓΉΣ ΠΡΟΣΩΠΙΚΟΎ

ΣΎΣΤΑΣΗ ΑΡΙΘ. 2: ΔΙΑΣΦΆΛΙΣΗ ΠΑΡΟΧΉΣ ΣΤΉΡΙΞΗΣ ΕΚ ΜΈΡΟΥΣ ΤΩΝ ΟΡΓΆΝΩΝ ΓΙΑ ΤΗ ΣΎΣΤΑΣΗ ΕΞΕΤΑΣΤΙΚΏΝ ΕΠΙΤΡΟΠΏΝ ΑΠΟΚΛΕΙΣΤΙΚΉΣ ΑΠΑΣΧΌΛΗΣΗΣ ΚΑΙ ΕΙΔΙΚΕΥΜΈΝΩΝ ΑΞΙΟΛΟΓΗΤΏΝ

Προκειμένου να επιτευχθεί η μείωση της διάρκειας που προβλέπει το αναπτυξιακό πρόγραμμα της EPSO (το EDP), οι εκπρόσωποι των οργάνων στο διοικητικό συμβούλιο της EPSO πρέπει να διασφαλίζουν την παροχή στήριξης προς την EPSO εκ μέρους των οργάνων αποσπώντας σε αυτήν επαρκή αριθμό ειδικευμένων υπαλλήλων με πλήρη απασχόληση και ενθαρρύνοντας τους υπαλλήλους τους να συμμετέχουν στην προτεινόμενη ομάδα ειδικευμένων αξιολογητών. Αν δεν επίκειται μια τέτοια στήριξη, πρέπει να υιοθετηθούν άλλα μέτρα προκειμένου να επιτευχθεί η μείωση της προβλεπόμενης διάρκειας των διαγωνισμών.

ΣΥΣΤΆΣΕΙΣ ΣΧΕΤΙΚΆ ΜΕ ΤΗΝ ΑΠΌΔΟΣΗ ΚΑΙ ΤΗ ΓΕΩΓΡΑΦΙΚΉ ΙΣΟΡΡΟΠΊΑ ΤΩΝ ΔΙΑΓΩΝΙΣΜΏΝ

ΣΎΣΤΑΣΗ ΑΡΙΘ. 3: ΠΡΟΣΑΡΜΟΓΉ ΤΩΝ ΙΔΙΑΊΤΕΡΩΝ ΓΛΩΣΣΙΚΏΝ ΑΠΑΙΤΉΣΕΩΝ

Προκειμένου να δίδεται περισσότερη σημασία στις επαγγελματικές ικανότητες παρά στις γλωσσικές γνώσεις, πρέπει να υιοθετηθεί η διοργάνωση των δοκιμασιών προεπιλογής και στις 23 γλώσσες. Πρέπει να επανεξεταστεί η απαίτηση για ιδιαίτερα γλωσσικά χαρακτηριστικά και να δοθεί περισσότερη έμφαση στην εξέταση της ικανότητας των υποψηφίων για ταχεία εκμάθηση ξένων γλωσσών, σύμφωνα με τον νέο τρόπο προσέγγισης για τις διαδικασίες επιλογής, ο οποίος βασίζεται στις ικανότητες.

ΣΎΣΤΑΣΗ ΑΡΙΘ. 4: ΒΕΛΤΊΩΣΗ ΤΗΣ ΠΟΙΌΤΗΤΑΣ ΤΩΝ ΠΡΟΚΗΡΎΞΕΩΝ ΔΙΑΓΩΝΙΣΜΏΝ

Η EPSO πρέπει να εφαρμόζει αυστηρούς μηχανισμούς ελέγχου ποιότητας, προκειμένου να διασφαλίζει τη δημοσίευση ακριβών και σαφών προκηρύξεων διαγωνισμού.

ΣΎΣΤΑΣΗ ΑΡΙΘ. 5: ΔΙΑΣΦΆΛΙΣΗ ΕΝΔΕΔΕΙΓΜΈΝΟΥ ΑΡΙΘΜΟΎ ΤΩΝ ΥΠΟΨΗΦΊΩΝ ΣΕ ΚΆΘΕ ΣΤΆΔΙΟ ΤΗΣ ΔΙΑΔΙΚΑΣΊΑΣ ΕΠΙΛΟΓΉΣ

α) Πρέπει να αναληφθεί από τα όργανα, με το συντονισμό της EPSO, συντονισμένη δράση για την ανάπτυξη και τη χρηματοδότηση κοινής στρατηγικής επικοινωνίας, με στόχο την προσέλκυση υποψηφίων με προσόντα.

β) Προκειμένου να προκύπτει ο απαιτούμενος αριθμός επιτυχόντων, η EPSO πρέπει, σε κάθε στάδιο του διαγωνισμού, να πασχίζει να διασφαλίσει ότι καλείται να συμμετάσχει ενδεδειγμένος αριθμός κατάλληλων υποψηφίων στις επόμενες δοκιμασίες.

ΣΎΣΤΑΣΗ ΑΡΙΘ. 6: ΒΕΛΤΊΩΣΗ ΤΗΣ ΓΕΩΓΡΑΦΙΚΉΣ ΙΣΟΡΡΟΠΊΑΣ

Η EPSO πρέπει να εξετάσει λεπτομερώς την έκταση της γεωγραφικής ανισορροπίας, να αναλύσει τις αιτίες της και να διατυπώσει προτάσεις σχετικά με τον τρόπο βελτίωσης της γεωγραφικής ισορροπίας.

ΣΥΣΤΆΣΕΙΣ ΣΧΕΤΙΚΆ ΜΕ ΤΙΣ ΠΛΗΡΟΦΟΡΊΕΣ ΔΙΑΧΕΊΡΙΣΗΣ

ΣΎΣΤΑΣΗ ΑΡΙΘ. 7: ΚΑΘΟΡΙΣΜΌΣ ΤΟΥ ΚΌΣΤΟΥΣ ΤΩΝ ΔΙΑΓΩΝΙΣΜΏΝ

α) Η EPSO πρέπει να καθορίζει το πλήρες κόστος που αντιπροσωπεύει για τον προϋπολογισμό της ΕΕ η εγγραφή ενός επιτυχόντα σε εφεδρικό πίνακα πρόσληψης και να συγκρίνει τα αποτελέσματα με αυτά παρόμοιων διεθνών οργανισμών του δημόσιου τομέα, έτσι ώστε να διασφαλίζει ότι πραγματοποιείται το κατάλληλο επίπεδο επενδύσεων όσον αφορά τη διαδικασία επιλογής προσωπικού.

β) Επίσης, η EPSO πρέπει να προσδιορίσει ποσοτικά το δυνητικό πρόσθετο κόστος και να αξιολογήσει τα μελλοντικά οφέλη που θα προκύψουν από την εφαρμογή του EDP, προκειμένου να διευκολυνθεί η λήψη αποφάσεων από την αρμόδια για τον προϋπολογισμό αρχή σχετικά με τη χρηματοδότηση του εν λόγω προγράμματος.

ΣΎΣΤΑΣΗ ΑΡΙΘ. 8: ΚΑΘΙΈΡΩΣΗ ΝΈΑΣ ΒΆΣΗΣ ΔΕΔΟΜΈΝΩΝ ΓΙΑ ΤΗ ΔΙΑΧΕΊΡΙΣΗ ΤΩΝ ΔΙΑΓΩΝΙΣΜΏΝ

Η EPSO πρέπει να λάβει μέτρα προκειμένου να διασφαλίσει ότι η νέα βάση δεδομένων για τη διαχείριση των διαγωνισμών έχει σχεδιαστεί κατά τρόπο ώστε να αποφεύγεται η εισαγωγή παράτυπων πολλαπλών υποψηφιοτήτων, ότι χρησιμοποιείται με συνεκτικό τρόπο για όλους τους διαγωνισμούς και ότι παρέχει αξιόπιστες, χρήσιμες και ενημερωμένες πληροφορίες διαχείρισης, τόσο σε επίπεδο διαγωνισμού όσο και συνολικά.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο, κατά τη συνεδρίασή του της 11ης Ιουνίου 2009.

Για τo Ελεγκτικό Συvέδριo

+++++ TIFF +++++

Vítor Manuel da Silva Caldeira

Πρόεδρος

[1] Άρθρο 27 του κανονισμού υπηρεσιακής κατάστασης.

[2] Δυνάμει του άρθρου 29 και του παραρτήματος III του κανονισμού υπηρεσιακής κατάστασης, οι διαγωνισμοί αυτοί είναι ανοικτοί σε όλους τους υποψηφίους που πληρούν τους όρους ώστε να γίνουν δεκτοί.

[3] Απόφαση 2002/620/ΕΚ του Ευρωπαϊκού Κοινοβουλίου, του Συμβουλίου, της Επιτροπής, του Δικαστηρίου, του Ελεγκτικού Συνεδρίου, της Οικονομικής και Κοινωνικής Επιτροπής, της Επιτροπής των Περιφερειών και του ευρωπαίου διαμεσολαβητή, της 25ης Ιουλίου 2002, για την ίδρυση της υπηρεσίας επιλογής του προσωπικού των Ευρωπαϊκών Κοινοτήτων (ΕΕ L 197 της 26.7.2002, σ. 53). .

[4] Κάθε χρόνο θα πραγματοποιείται η έναρξη τριών κύκλων γενικών διαγωνισμών (για διοικητικούς υπαλλήλους, βοηθούς και διοικητικούς υπαλλήλους γλωσσικών καθηκόντων), καθένας από τους οποίους θα ολοκληρώνεται εντός εννέα μηνών κατ’ ανώτατο όριο, σύμφωνα με τον σχεδιασμό. Επιπλέον, θα διοργανώνονται διαγωνισμοί για ειδικευμένο προσωπικό ανάλογα με τις ανάγκες.

[5] Άρθρο 5 του παραρτήματος III του κανονισμού υπηρεσιακής κατάστασης.

[6] Ο αριθμός αυτός δεν περιλαμβάνει την πρόσθετη εξάμηνη περίοδο που απαιτείται από τα όργανα για τον καθορισμό των αναγκών τους.

[7] Ζητήθηκε η γνώμη σχεδόν 23000 υποψηφίων σε προγενέστερους γενικούς διαγωνισμούς διοικητικών υπαλλήλων (επιπέδου AD 5 για όλα τα επαγγελματικά πεδία από τα 25 κράτη μέλη) σχετικά με διάφορες πτυχές της διαδικασίας επιλογής. Ελήφθησαν σχεδόν 4000 απαντήσεις. Πλήρης σύνοψη των αποτελεσμάτων δημοσιεύεται στον ιστότοπο της EPSO: http://europa.eu/epso/documents/Survey_Satisfaction_EN.pdf.

[8] Το EDP προβλέπει την απόσπαση ειδικευμένων υπαλλήλων για τουλάχιστον δύο και κατ’ ανώτατο όριο τέσσερις ετήσιους κύκλους διαγωνισμών.

[9] Μέση απόδοση που αντιστοιχούσε μόλις στα δύο τρίτα του επιδιωκόμενου αριθμού επιτυχόντων παρατηρήθηκε επίσης για τους διαγωνισμούς που απευθύνονταν σε πολίτες των 12 "νέων" κρατών μελών στο πλαίσιο της διεύρυνσης.

[10] Από την έναρξη της λειτουργίας της EPSO, η εγγραφή στους διαγωνισμούς διευκολύνθηκε σημαντικά με την καθιέρωση των ηλεκτρονικών αιτήσεων.

[11] Οι εν λόγω επιτυχόντες εγγράφονται σε εφεδρικούς πίνακες πρόσληψης, βάσει των οποίων πληρούνται οι κενές θέσεις. Ο αριθμός επιτυχόντων που περιλαμβάνονται στους πίνακες δεν αντιστοιχεί στον αριθμό των ατόμων που όντως προσλαμβάνονται από τα όργανα, ο οποίος είναι αναγκαστικά χαμηλότερος για διάφορους λόγους (π.χ. ορισμένοι επιτυχόντες δεν είναι πλέον διαθέσιμοι ή αρνούνται την προσφορά εργασίας, ή ακόμη δεν υπάρχουν διαθέσιμες κενές θέσεις).

[12] Πρέπει να λαμβάνεται υπόψη ότι σε πολυάριθμους από τους 176 διαγωνισμούς των οποίων τα δεδομένα ανέλυσε το Συνέδριο η επιλογή των υποψηφίων περιορίστηκε στις τρεις αυτές γλώσσες.

[13] Τα όργανα έχουν εκχωρήσει τις σχετικές αρμοδιότητές τους στην EPSO [άρθρο 2 της απόφασης 2002/621/ΕΚ της 25ης Ιουλίου 2002 σχετικά με την οργάνωση και τη λειτουργία της υπηρεσίας επιλογής του προσωπικού των Ευρωπαϊκών Κοινοτήτων (ΕΕ L 197 της 26.7.2002, σ. 56)].

[14] T-156/07.

[15] Βλέπε, παραδείγματος χάρη, την υπόθεση F-25/05, στην οποία το Δικαστήριο Δημόσιας Διοίκησης της Ευρωπαϊκής Ένωσης ακύρωσε τις αποφάσεις της εξεταστικής επιτροπής της 6ης και 7ης Σεπτεμβρίου 2004, με τις οποίες δεν γίνονταν δεκτοί οι ενάγοντες στις δοκιμασίες του διαγωνισμού EPSO/C/11/03.

[16] Ή με τις γραπτές δοκιμασίες στις περιπτώσεις όπου δεν υπήρχαν δοκιμασίες προεπιλογής.

[17] Η "διάσωση" λαμβάνει χώρα μεταξύ της προεπιλογής και των γραπτών δοκιμασιών. Όταν ο αριθμός των υποψηφίων που πέτυχαν στις δοκιμασίες προεπιλογής και που πληρούν τα κριτήρια επιλεξιμότητας είναι ανεπαρκής, το έλλειμμα αναπληρώνεται προσκαλώντας στις γραπτές δοκιμασίες τους επιλέξιμους υποψηφίους που πέτυχαν τα αμέσως καλύτερα αποτελέσματα στις δοκιμασίες προεπιλογής.

--------------------------------------------------

ΠΑΡΆΡΤΗΜΑ I

ΔΙΑΡΚΕΙΑ ΤΩΝ ΔΙΑΓΩΝΙΣΜΩΝ

Πηγή: Ευρωπαϊκό Ελεγκτικό Συνέδριο, βάσει στοιχείων της EPSO, της COPARCO και της Επίσημης Εφημερίδας.

| Κωδικός διαγωνισμού | Χαρακτηριστικά θέσης | Έγκριση της προκήρυξης διαγωνισμού από το διοικητικό συμβούλιο της EPSO | Εξέταση της προκήρυξης διαγωνισμού από την COPARCO [1] | Δημοσίευση στην Επίσημη Εφημερίδα | Προθεσμία εγγραφής | Διεξαγωγή των γραπτών δοκιμασιών | Ολοκλήρωση των προφορικών δοκιμασιών | Δημοσίευση του εφεδρικού πίνακα πρόσληψης | Διάρκεια του διαγωνισμού |

| | | (1) | (2) | (3) | (4) | (5) | (6) | (7) | (8) = (7) - (4) |

1 | EPSO/LA/10/03 | Προϊστάμενοι γλωσσικού τμήματος/ειδικοί σε νομικά ζητήματα LA3 | 10.12.2002 | 28.2.2003 | 15.4.2003 | 23.5.2003 | 19.3.2004 | 7.7.2004 | 7.7.2004 | 13 μήνες και 14 ημέρες |

2 | EPSO/A/2/03 | Βοηθοί διοικητικοί υπάλληλοι τσεχικής υπηκοότητας AD8 | 10.12.2002 | 29.4.2003 | 22.5.2003 | 24.6.2003 | 12.12.2003 | 28.6.2004 | 22.7.2004 | 13 μήνες |

3 | EPSO/A/8/03 | Βοηθοί διοικητικοί υπάλληλοι πολωνικής υπηκοότητας AD8 | 10.12.2002 | 29.4.2003 | 22.5.2003 | 24.6.2003 | 12.12.2003 | 28.7.2004 | 30.7.2004 | 13 μήνες και 6 ημέρες |

4 | EPSO/C/4/03 | Γραμματείς ουγγρικής υπηκοότητας C5/C4 | 10.12.2002 | 29.4.2003 | 22.5.2003 | 24.6.2003 | 28.11.2003 | 2.7.2004 | 7.12.2004 | 17 μήνες και 13 ημέρες |

5 | EPSO/C/9/03 | Γραμματείς σλοβενικής υπηκοότητας C5/C4 | 10.12.2002 | 29.4.2003 | 22.5.2003 | 24.6.2003 | 28.11.2003 | 4.6.2004 | 4.6.2004 | 11 μήνες και 10 ημέρες |

6 | EPSO/LA/11/03 | Αναπληρωτές μεταφραστές LA 8 | 10.12.2002 | 29.4.2003 | 22.5.2003 | 24.6.2003 | 27.11.2003 | 14.7.2004 | 1.9.2004 | 14 μήνες και 7 ημέρες |

7 | EPSO/LA/12/03 | Γλωσσομαθείς νομικοί LA7/LA6 | 10.12.2002 | 29.4.2003 | 6.6.2003 | 11.7.2003 | 24.1.2004 | 7.4.2004 | 7.4.2004 | 9 μήνες |

8 | EPSO/C/11/03 | Γραμματείς αγγλικής γλώσσας C5/C4 | 5.12.2003 | 7.10.2003 | 6.11.2003 | 8.12.2003 | 30.4.2004 | 14.3.2005 | 15.3.2005 | 15 μήνες και 7 ημέρες |

9 | EPSO/A/17/04 | Διοικητικοί υπάλληλοι A7/A6 (έρευνα) | 5.12.2003 | 20.10.2003 | 31.3.2004 | 30.4.2004 | 15.4.2005 | 23.3.2006 | 28.4.2006 | 24 μήνες |

10 | EPSO/A/18/04 | Διοικητικοί υπάλληλοι A7/A6 (ασφάλεια των τροφίμων) | 5.12.2003 | 29.1.2004 | 21.4.2004 | 24.5.2004 | 28.1.2005 | 21.10.2005 | 21.10.2005 | 17 μήνες |

11 | EPSO/AST/3/04 | Τεχνολογία των πληροφοριών B*3 | 11.11.2004 | 10.11.2004 | 22.12.2004 | 3.2.2005 | 15.7.2005 | 23.5.2006 | 23.5.2006 | 15 μήνες και 19 ημέρες |

12 | EPSO/AD/25/05 | Διοικητικοί υπάλληλοι AD5 (δημόσια διοίκηση) | 7.4.2005 | 22.6.2005 | 20.7.2005 | 29.9.2005 | 29.3.2006 | 21.3.2007 | 2.4.2007 | 19 μήνες και 4 ημέρες |

13 | EPSO/AD/26/05 | Διοικητικοί υπάλληλοι AD5 (δίκαιο) | 7.4.2005 | 22.6.2005 | 20.7.2005 | 29.9.2005 | 31.3.2006 | 7.5.2007 | 7.5.2007 | 20 μήνες και 8 ημέρες |

14 | EPSO/AD/29/05 | Διοικητικοί υπάλληλοι AD5 (οικονομία/στατιστική) | 7.4.2005 | 22.6.2005 | 20.7.2005 | 29.9.2005 | 31.3.2006 | 28.2.2007 | 8.3.2007 | 17 μήνες και 9 ημέρες |

15 | EPSO/AD/37/05 | Γλωσσομαθείς υπάλληλοι διοίκησης AD5 (DE) | 20.10.2005 | 18.10.2005 | 23.11.2005 | 21.12.2005 | 29.9.2006 | 30.3.2007 | 19.4.2007 | 16 μήνες |

16 | EPSO/AST/7/05 | Βοηθοί AST 3 (χρηματοοικονομική διαχείριση) | 7.4.2005 | 22.6.2005 | 20.7.2005 | 29.9.2005 | 31.3.2006 | 24.3.2007 | 24.3.2007 | 17 μήνες και 24 ημέρες |

| | | Μέση διάρκεια από την έγκριση του διαγωνισμού έως τη δημοσίευση στην Επίσημη Εφημερίδα: 4 μήνες | Μέση διάρκεια από την προθεσμία εγγραφής έως τη δημοσίευση των εφεδρικών πινάκων πρόσληψης: 16 μήνες |

[*] Commission Paritaire Commune: κοινή επιτροπή ίσης εκπροσώπησης

--------------------------------------------------

ΠΑΡΆΡΤΗΜΑ II

ΑΠΟΔΟΣΗ ΤΩΝ ΔΙΑΓΩΝΙΣΜΩΝ

Πηγή: Ευρωπαϊκό Ελεγκτικό Συνέδριο, βάσει στοιχείων της EPSO και της Επίσημης Εφημερίδας.

| Κωδικός διαγωνισμού | Χαρακτηριστικά θέσης | Επιδιωκόμενος αριθμός επιτυχόντων σύμφωνα με την προκήρυξη διαγωνισμού | Πραγματικός αριθμός επιτυχόντων | Απόδοση |

| | | (1) | (2) | (3) = (2)/(1) |

1 | EPSO/LA/10/03 | Προϊστάμενοι γλωσσικού τμήματος/ειδικοί σε νομικά ζητήματα LA3 | 108 | 20 | 19 % |

2 | EPSO/A/2/03 | Βοηθοί διοικητικοί υπάλληλοι τσεχικής υπηκοότητας AD8 | 245 | 180 | 73 % |

3 | EPSO/A/8/03 | Βοηθοί διοικητικοί υπάλληλοι πολωνικής υπηκοότητας AD8 | 305 | 252 | 83 % |

4 | EPSO/C/4/03 | Γραμματείς ουγγρικής υπηκοότητας C5/C4 | 240 | 242 | 101 % |

5 | EPSO/C/9/03 | Γραμματείς σλοβενικής υπηκοότητας C5/C4 | 95 | 50 | 53 % |

6 | EPSO/LA/11/03 | Αναπληρωτές μεταφραστές LA 8 | 1215 | 549 | 45 % |

7 | EPSO/LA/12/03 | Γλωσσομαθείς νομικοί LA7/LA6 | 360 | 216 | 60 % |

8 | EPSO/C/11/03 | Γραμματείς αγγλικής γλώσσας C5/C4 | 350 | 351 | 100 % |

9 | EPSO/A/17/04 | Διοικητικοί υπάλληλοι A7/A6 (έρευνα) | 180 | 107 | 59 % |

10 | EPSO/A/18/04 | Διοικητικοί υπάλληλοι A7/A6 (ασφάλεια των τροφίμων) | 350 | 274 | 78 % |

11 | EPSO/AST/3/04 | Τεχνολογία των πληροφοριών B*3 | 230 | 70 | 30 % |

12 | EPSO/AD/25/05 | Διοικητικοί υπάλληλοι AD5 (δημόσια διοίκηση) | 210 | 213 | 101 % |

13 | EPSO/AD/26/05 | Διοικητικοί υπάλληλοι AD5 (δίκαιο) | 180 | 174 | 97 % |

14 | EPSO/AD/29/05 | Διοικητικοί υπάλληλοι AD5 (οικονομία/στατιστική) | 135 | 137 | 101 % |

15 | EPSO/AD/37/05 | Γλωσσομαθείς υπάλληλοι διοίκησης AD5 (DE) | 35 | 37 | 106 % |

16 | EPSO/AST/7/05 | Βοηθοί AST 3 (χρηματοοικονομική διαχείριση) | 310 | 217 | 70 % |

| Απόδοση του δείγματος των 16 διαγωνισμών | 4548 | 3089 | 68 % |

| Απόδοση των 176 διαγωνισμών που δρομολογήθηκαν μεταξύ 2003 και 2006 | 15500 | 10151 | 65 % |

--------------------------------------------------

ΠΑΡΆΡΤΗΜΑ III

ΚΑΤΑΝΟΜΗ ΤΩΝ ΣΥΜΜΕΤΕΧΟΝΤΩΝ ΑΝΑΛΟΓΑ ΜΕ ΤΗ ΔΕΥΤΕΡΗ ΓΛΩΣΣΑ ΠΟΥ ΕΠΕΛΕΞΑΝ ΓΙΑ ΤΙΣ ΔΟΚΙΜΑΣΙΕΣ

Πηγή: Ευρωπαϊκό Ελεγκτικό Συνέδριο, βάσει στοιχείων της EPSO.

Κράτη μέλη | Αριθμός συμμετεχόντων στις δοκιμασίες | Αγγλική (EN) | Γαλλική (FR) | Γερμανική (DE) | Λοιπές γλώσσες |

Βέλγιο | 9496 | 5947 | 1537 | 127 | 1885 |

Βουλγαρία | 6260 | 3580 | 1553 | 1115 | 12 |

Τσεχική Δημοκρατία | 4728 | 3032 | 777 | 882 | 37 |

Δανία | 845 | 613 | 127 | 32 | 73 |

Γερμανία | 4464 | 3210 | 651 | 487 | 116 |

Εσθονία | 1431 | 1132 | 107 | 162 | 30 |

Ιρλανδία | 519 | 115 | 328 | 25 | 51 |

Ελλάδα | 3166 | 2149 | 491 | 104 | 422 |

Ισπανία | 3675 | 1908 | 952 | 55 | 760 |

Γαλλία | 7595 | 5727 | 669 | 413 | 786 |

Ιταλία | 9393 | 5370 | 2478 | 387 | 1158 |

Κύπρος | 756 | 655 | 73 | 12 | 16 |

Λετονία | 1452 | 1123 | 144 | 169 | 16 |

Λιθουανία | 2454 | 1789 | 338 | 293 | 34 |

Λουξεμβούργο | 160 | 55 | 40 | 51 | 14 |

Ουγγαρία | 6367 | 3927 | 1000 | 1378 | 62 |

Μάλτα | 735 | 650 | 36 | 4 | 45 |

Κάτω Χώρες | 881 | 608 | 99 | 34 | 140 |

Αυστρία | 1032 | 806 | 102 | 96 | 28 |

Πολωνία | 10919 | 6508 | 2541 | 1768 | 102 |

Πορτογαλία | 2229 | 1276 | 640 | 24 | 289 |

Ρουμανία | 7278 | 4557 | 2272 | 432 | 17 |

Σλοβενία | 1813 | 1404 | 140 | 247 | 22 |

Σλοβακία | 3971 | 2564 | 581 | 801 | 25 |

Φινλανδία | 1008 | 779 | 81 | 21 | 127 |

Σουηδία | 1160 | 936 | 133 | 16 | 75 |

Ηνωμένο Βασίλειο | 1164 | 84 | 820 | 97 | 163 |

Σύνολο | 94951 | 60504 | 18710 | 9232 | 6505 |

Ποσοστό | 100 % | 64 % | 20 % | 10 % | 7 % |

--------------------------------------------------

ΠΑΡΆΡΤΗΜΑ IVα

ΓΕΩΓΡΑΦΙΚΗ ΙΣΟΡΡΟΠΙΑ ΤΩΝ ΑΠΟΤΕΛΕΣΜΑΤΩΝ ΤΩΝ ΔΙΑΓΩΝΙΣΜΩΝ – ΕΕ-15

Πηγή: Ευρωπαϊκό Ελεγκτικό Συνέδριο, βάσει στοιχείων της Eurostat, της EPSO και της Επίσημης Εφημερίδας.

Κράτη μέλη της ΕΕ -15 | Πληθυσμός την 1η Ιανουαρίου 2006 (σε χιλιάδες) | Ποσοστό του πληθυσμού της ΕΕ -15 | Αριθμός υποψηφίων | Ποσοστό υποψηφίων | Αριθμός συμμετεχόντων στις δοκιμασίες | Ποσοστό συμμετεχόντων | Αριθμός επιτυχόντων | Ποσοστό επιτυχόντων |

Βέλγιο | 10511,4 | 2,7 % | 20105 | 18,2 % | 9496 | 20,3 % | 820 | 22,0 % |

Δανία | 5427,5 | 1,4 % | 2093 | 1,9 % | 845 | 1,8 % | 127 | 3,4 % |

Γερμανία | 82438,0 | 21,2 % | 9480 | 8,6 % | 4464 | 9,5 % | 467 | 12,5 % |

Ιρλανδία | 4209,0 | 1,1 % | 1456 | 1,3 % | 519 | 1,1 % | 97 | 2,6 % |

Ελλάδα | 11125,2 | 2,9 % | 7655 | 6,9 % | 3166 | 6,8 % | 163 | 4,4 % |

Ισπανία | 43758,3 | 11,2 % | 8966 | 8,1 % | 3675 | 7,9 % | 272 | 7,3 % |

Γαλλία | 62886,2 | 16,1 % | 16438 | 14,9 % | 7595 | 16,2 % | 582 | 15,6 % |

Ιταλία | 58751,7 | 15,1 % | 25024 | 22,7 % | 9393 | 20,1 % | 424 | 11,4 % |

Λουξεμβούργο | 459,5 | 0,1 % | 354 | 0,3 % | 160 | 0,3 % | 16 | 0,4 % |

Κάτω Χώρες | 16334,2 | 4,2 % | 1889 | 1,7 % | 881 | 1,9 % | 91 | 2,4 % |

Αυστρία | 8265,9 | 2,1 % | 2717 | 2,5 % | 1032 | 2,2 % | 72 | 1,9 % |

Πορτογαλία | 10569,6 | 2,7 % | 6088 | 5,5 % | 2229 | 4,8 % | 148 | 4,0 % |

Φινλανδία | 5255,6 | 1,3 % | 2160 | 2,0 % | 1008 | 2,2 % | 149 | 4,0 % |

Σουηδία | 9047,8 | 2,3 % | 2860 | 2,6 % | 1160 | 2,5 % | 99 | 2,7 % |

Ηνωμένο Βασίλειο | 60393,1 | 15,5 % | 3006 | 2,7 % | 1164 | 2,5 % | 208 | 5,6 % |

Σύνολο | 389433,0 | 100,0 % | 110291 | 100,0 % | 46787 | 100,0 % | 3735 | 100,0 % |

--------------------------------------------------

ΠΑΡΆΡΤΗΜΑ IVβ

ΓΕΩΓΡΑΦΙΚΗ ΙΣΟΡΡΟΠΙΑ ΤΩΝ ΑΠΟΤΕΛΕΣΜΑΤΩΝ ΤΩΝ ΔΙΑΓΩΝΙΣΜΩΝ - EE-12

Πηγή: Ευρωπαϊκό Ελεγκτικό Συνέδριο, βάσει στοιχείων της Eurostat, της EPSO και της Επίσημης Εφημερίδας.

Κράτη μέλη της ΕΕ-12 | Πληθυσμός την 1η Ιανουαρίου 2006 (σε χιλιάδες) | Ποσοστό του πληθυσμού της ΕΕ -12 | Αριθμός υποψηφίων | Ποσοστό υποψηφίων | Αριθμός συμμετεχόντων στις δοκιμασίες | Ποσοστό συμμετεχόντων | Αριθμός επιτυχόντων | Ποσοστό επιτυχόντων |

Βουλγαρία | 7718,8 | 7,5 % | 10276 | 10,5 % | 6260 | 13,0 % | 387 | 6,0 % |

Τσεχική Δημοκρατία | 10251,1 | 9,9 % | 9338 | 9,5 % | 4728 | 9,8 % | 814 | 12,7 % |

Εσθονία | 1344,7 | 1,3 % | 2882 | 2,9 % | 1431 | 3,0 % | 379 | 5,9 % |

Κύπρος | 766,4 | 0,7 % | 2133 | 2,2 % | 756 | 1,6 % | 130 | 2,0 % |

Λετονία | 2294,6 | 2,2 % | 2751 | 2,8 % | 1452 | 3,0 % | 281 | 4,4 % |

Λιθουανία | 3403,3 | 3,3 % | 5290 | 5,4 % | 2454 | 5,1 % | 397 | 6,2 % |

Ουγγαρία | 10076,6 | 9,7 % | 13196 | 13,4 % | 6367 | 13,2 % | 971 | 15,1 % |

Μάλτα | 404,3 | 0,4 % | 1687 | 1,7 % | 735 | 1,5 % | 209 | 3,3 % |

Πολωνία | 38157,1 | 36,9 % | 22957 | 23,4 % | 10919 | 22,7 % | 1465 | 22,8 % |

Ρουμανία | 21610,2 | 20,9 % | 15627 | 15,9 % | 7278 | 15,1 % | 531 | 8,3 % |

Σλοβενία | 2003,4 | 1,9 % | 3868 | 3,9 % | 1813 | 3,8 % | 339 | 5,3 % |

Σλοβακία | 5389,2 | 5,2 % | 8151 | 8,3 % | 3971 | 8,2 % | 513 | 8,0 % |

Σύνολο | 103419,7 | 100,0 % | 98156 | 100,0 % | 48164 | 100,0 % | 6416 | 100,0 % |

--------------------------------------------------